APSTIPRINĀTA

Sabiedrības ar ierobežotu atbildību "Aprūpes nams "Urga""

ārkārtas dalībnieku sapulcē

2025. gada 25.augustā

(protokols Nr.1.1./6., 2.§)

|  |  |
| --- | --- |
|  | **Sabiedrības ar ierobežotu atbildību**  **"Aprūpes nams "Urga"" valdei**  “Urgas pansionāts”, Braslavas pagasts, Limbažu novads, LV-4068 |

Sabiedrības ar ierobežotu atbildību "Aprūpes nams "Urga"" kapitāla daļu turētāja gaidu vēstule

Ar šo vēstuli Limbažu novada pašvaldība kā Sabiedrības ar ierobežotu atbildību "Aprūpes nams "Urga"", reģistrācijas Nr. 44103103680, kapitāla daļu turētājs (turpmāk – dalībnieks) izsaka gaidas par Sabiedrības ar ierobežotu atbildību "Aprūpes nams "Urga"" (turpmāk arī – Kapitālsabiedrība) darbības virzieniem, prioritātēm un sasniedzamajiem mērķiem līdz 2028.gadam.

1. Kapitālsabiedrības vispārējais stratēģiskais mērķis

Limbažu novada domes 23.03.2023. lēmuma Nr. 167 “Par līdzdalības pārvērtēšanu SIA "Aprūpes nams "Urga"” (protokols Nr.4, 9.) nolēmuma daļas 2.punktā noteikts kapitālsabiedrības vispārējais stratēģiskais mērķis ir nodrošināt kvalitatīvu sociālās aprūpes un sociālās rehabilitācijas pakalpojumu pieejamību Limbažu un citu novadu iedzīvotājiem.

Saskaņā ar Pašvaldību likuma 4.panta pirmās daļas 9. punktu viena no pašvaldības autonomajām funkcijām ir nodrošināt iedzīvotājiem sociālo palīdzību (sociālo aprūpi) (sociālā palīdzība maznodrošinātām ģimenēm un sociāli mazaizsargātām personām, veco ļaužu nodrošināšana ar vietām pansionātos, bāreņu un bez vecāku gādības palikušo bērnu nodrošināšana ar vietām mācību un audzināšanas iestādēs, bezpajumtnieku nodrošināšana ar naktsmītni u.c.).

Sociālo pakalpojumu un sociālās palīdzības likuma 17. panta pirmā daļa nosaka, ka sociālos pakalpojumus drīkst sniegt tikai tāds sociālo pakalpojumu sniedzējs, kas atbilst Ministru kabineta noteiktajām prasībām un ir reģistrēts sociālo pakalpojumu sniedzēju reģistrā. Kapitālsabiedrības pakalpojumu sniegšanas vietas ir reģistrētas sociālo pakalpojumu sniedzēju reģistrā: “Urgas pansionāts”, Braslavas pagasts, Limbažu novads 2024. gada 17. jūlijā ar Nr. 1872; “Veckabi”, Staiceles pagasts, Limbažu novads 2025.gada 22.aprīlī ar Nr.1945; Rīgas iela 10, Aloja, Limbažu novads 2025.gada 23.aprīlī ar Nr.1946.

Kapitālsabiedrības darbības rezultātā tiek sniegti pakalpojumi, kas ir stratēģiski svarīgi pašvaldības administratīvās teritorijas un visas valsts attīstībai. Sociālās aprūpes pieejamības nodrošināšana ir viena no pašvaldības autonomajām funkcijām. Turklāt veselības aprūpes pakalpojumu pieejamība ietilpst konstitucionāla ranga cilvēka pamattiesību uz veselību tvērumā. Latvijas Republikas Satversmes 109. pants nosaka, ka ikvienam ir tiesības uz sociālo nodrošinājumu vecuma, darbnespējas, bezdarba un citos likumā noteiktajos gadījumos. Minētais ir nostiprināts arī Ārstniecības likuma 3. panta pirmajā daļā, kas paredz, ka veselība ir fiziska, garīga un sociāla labklājība, valsts un tautas pastāvēšanas un izdzīvošanas dabiskais pamats. Minētais ir nostiprināts arī Ārstniecības likuma 3. panta pirmajā daļā, kas paredz, ka veselība ir fiziska, garīga un sociāla labklājība, valsts un tautas pastāvēšanas un izdzīvošanas dabiskais pamats.

Vispārējais stratēģiskais mērķis Kapitālsabiedrībai noteikts, ņemot vērā Limbažu novada Ilgtspējīgas attīstības stratēģiju 2022. – 2046. gadam (apstiprināta ar Limbažu novada domes 2022. gada 28.jūlija lēmumu Nr.778 (protokols Nr.11, 38.)), kurā kā viens no stratēģiskajiem mērķiem izvirzīts – izglītots, radošs, inovatīvs, sabiedriski aktīvs un vesels iedzīvotājs (cilvēki). Stratēģiskais mērķis koncentrējas uz iedzīvotāju dzīves kvalitātes celšanu, piedāvājot daudzpusīgas izaugsmes iespējas. Novada pilsētās un pagastu centros iedzīvotājiem ir pieejami daudzveidīgi izglītības, kultūras un sporta, kā arī sociālās aprūpes un veselības aizsardzības pakalpojumi.[[1]](#footnote-1)

Limbažu novada Sociālā atbalsta un veselības veicināšanas stratēģijā2024.-2030. gadam (apstiprināta ar Limbažu novada domes 2024.gada 25.jūlija lēmumu Nr.523 (protokols Nr.14, 3.)) norādīts, ka sociālā atbalsta un veselības veicināšanas jomā Pašvaldības stratēģiskais mērķis ir pilnveidot esošo sociālās un veselības jomas pakalpojumu klāstu, kā arī attīstīt kopējo vidi pašvaldībā, lai spētu nodrošināt iedzīvotājiem, kā arī novada viesiem nepieciešamo pakalpojumu pieejamību. Minētā mērķa izpildei kā viens no iesaistītajiem partneriem ir arī Kapitālsabiedrība, kas apliecina tās nozīmi Limbažu novada pašvaldības attīstībā.

1. Kapitālsabiedrības valde

Sabiedrībai ar ierobežotu atbildību "Aprūpes nams "Urga"" atbilstoši tās statūtiem, kas apstiprināti ar kapitālsabiedrības ārkārtas dalībnieku sapulces 14.10.2024. lēmumu (protokols Nr.4, 2.§), ir noteikta valde divu valdes locekļu sastāvā.

1. Kapitālsabiedrības pamatdarbības veidi

Sabiedrības ar ierobežotu atbildību "Aprūpes nams "Urga"" komercdarbības veidi, atbilstoši statūtiem:

* 87.10 “Aprūpes centru pakalpojumi”;
* 87.30 “Veco ļaužu un invalīdu aprūpe”;

Par Sabiedrības ar ierobežotu atbildību "Aprūpes nams "Urga"" pamatdarbību uzskatāmi tās sniegtie aprūpes centru pakalpojumi jeb sociālās aprūpes pakalpojumi.

Kapitālsabiedrības sniegtais veselības aprūpes centru (sociālās aprūpes) pakalpojums ir būtisks Sabiedrības apkalpotās pašvaldības Limbažu novada iedzīvotājiem un nepieciešams pašvaldībai likumā noteiktā pienākuma pildīšanai, nodrošināt iedzīvotājiem sociālo palīdzību, līdz ar to ir pamatdarbība pašvaldības autonomās funkcijas veikšanai. Saskaņā ar Pašvaldību likuma 4.panta pirmās daļas 9. punktu viena no pašvaldības autonomajām funkcijām ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus.

Vērst Kapitālsabiedrības valdes uzmanību uz nepieciešamību regulāri, bet ne retāk kā vienu reizi gadā, veikt konkurences neitralitātes izvērtējumu visiem tās darbības veidiem (arī papildpakalpojumiem), lai novērstu varbūtēju Kapitālsabiedrības darbības neatbilstību Konkurences likuma 14.1 pantam, par attiecīgā izvērtējuma rezultātā izdarītajiem secinājumiem nekavējoties informēt Limbažu novada pašvaldību.

1. Kapitālsabiedrības klasifikācija (komerciāla, no pašvaldības atkarīga ar komerciālu darbību vai nekomercionāla)

Sabiedrība ar ierobežotu atbildību "Aprūpes nams "Urga"" ir komerciālā kapitālsabiedrība. Tā darbojas tirgus apstākļos, sniedz pakalpojumus nozarē, kurā darbojas arī privātā sektora komersanti.

Cita starpā vērā ņemam, ka Kapitālsabiedrības sniegtajiem sociālās aprūpes pakalpojumiem ir arī sociāls raksturs. Sabiedrības galvenā misija ir nodrošināt iedzīvotājiem pamattiesības uz sociālo palīdzību (sociālo aprūpi), nevis pelnīt. Šajā sakarā ir ņemama vērā pašvaldības un Sabiedrības būtiskā loma efektīvas sociālās aprūpes sistēmas un pakalpojumu pieejamības veicināšanā. Valstij vispirms ir pienākums attīstīt sociālās aprūpes pakalpojumus, kas dod labumu visai sabiedrībai, nevis dārgus veselības aprūpes pakalpojumus, kas bieži vien ir pieejami tikai nelielai sabiedrības daļai. Resursi ir jāizmanto tā, lai no tiem labumu gūtu pēc iespējas lielāks cilvēku skaits. Ja resursi ir ierobežoti, nepieciešams tāds mehānisms, kas nodrošina pieejamo resursu optimālu izmantošanu.[[2]](#footnote-2)

1. Kapitālsabiedrības attīstības vai brieduma līmenis

(jaunizveidota, attīstības fāzē, brieduma fāzē vai norieta fāzē)

Sabiedrība ar ierobežotu atbildību "Aprūpes nams "Urga"" brieduma fāzē esoša kapitālsabiedrība, kura pašlaik savā darbībā īsteno procesus, kas vērsti uz pakalpojuma kvalitātes un klientu apmierināšanas celšanu.

1. Kapitālsabiedrības sagaidāmā attīstība – finanšu mērķi, lielie investīciju projekti

Kapitālsabiedrības finanšu mērķi:

1. Pamatdarbības naudas plūsma >0 (stabili pozitīva) katrā pārskata gadā;
2. Neto peļņas apmērs >0 (stabili pozitīva) katrā pārskata gadā;
3. Nodrošināt pozitīvu rentabilitāti >0% katrā pārskata gadā;
4. Kopējās likviditātes koeficientu nodrošināt vērtībā no 1,00 līdz 2,00;
5. Nodrošināt pozitīvu pašu kapitāla atdeves (ROE) rādītāju (>0%) katrā pārskata gadā;
6. Nodrošināt pozitīvu aktīvu atdeves (ROA) rādītāju (>0%) katrā pārskata gadā.

Ja kādā no vidēja termiņa darbības stratēģijas plānošanas perioda gadiem, Kapitālsabiedrība nevar sasniegt atsevišķu mērķa rādītāju izpildi, Kapitālsabiedrībai jānosaka tādi KPI, kas uzlabo tās finanšu stabilitāti un rentabilitāti, lai vidēja termiņa darbības stratēģijas plānošanas perioda beigās nodrošinātu visu rādītāju izpildi.

Attīstības (investīciju) projektu vadība

Atbilstoši finanšu iespējām un izvērtējot projektu nosacījumus, piedalīties projektos, kuru rezultātā ir iespēja pilnveidot Kapitālsabiedrības darbību un tās infrastruktūru.

1. Kapitāla daļu turētāja finanšu gaidas

Darbības rezultāts plānojams, veicinot kapitālsabiedrības darbības ilgtermiņa vērtības pieaugumu. Pakalpojumu cenām jābūt caurskatāmām un ekonomiski pamatotām ar pakalpojuma pašizmaksas aprēķinu.

Dividenžu politika

Publiskas personas kapitāla daļu un kapitālsabiedrību pārvaldības likuma 35.panta pirmajā daļā noteikts, ka atvasinātas publiskas personas augstākā lēmējinstitūcija reglamentē kārtību, kādā nosakāma dividendēs izmaksājamā peļņas daļa kapitālsabiedrībā, kurā atvasinātai publiskai personai ir izšķirošā ietekme. Limbažu novada pašvaldībā dividenžu izmaksu politiku nosaka ar Limbažu novada domes 25.08.2022. sēdes lēmumu Nr.864 (protokols Nr.12, 70.) apstiprinātie “Limbažu novada pašvaldības kapitālsabiedrību un kapitāla daļu pārvaldības noteikumi”.

Lai veicinātu Kapitālsabiedrības vispārējā stratēģiskā mērķa, kā arī finanšu un nefinanšu mērķu sasniegšanu, izstrādājot vidēja termiņa darbības stratēģijas projektu, tajā jāiekļauj informācija par prognozējamo peļņas daļu, kas var tikt izmaksāta dividendēs, ņemot vērā nepieciešamos līdzekļus Kapitālsabiedrības attīstības projektu realizācijai.

Kapitāla struktūra

Saglabāt optimālu kapitāla struktūru, līdzsvarojot finanšu risku veidošanos un nepieciešamību pēc Limbažu novada pašvaldības papildu iemaksām.

Finanšu instrumenti

Investīciju projektu finansēšana veicama no Eiropas Savienības finanšu instrumentiem, pašu kapitāla vai aizņemtā kapitāla u.c., katrā konkrētā gadījumā izvērtējot atbilstošāko finansēšanas veidu.

1. Stratēģiskie nefinanšu mērķi

Ņemot vērā Kapitālsabiedrības vispārējo stratēģisko mērķi, kā arī analizējot Sabiedrības līdzšinējo darbību, Pašvaldība kā Sabiedrības kapitāla daļu turētāja turpmākajam attīstības periodam nosaka šādus prioritāros attīstības virzienus, nefinanšu mērķus sociālās aprūpes pakalpojuma īstenošanai:

1. nodrošināt sociālās aprūpes pakalpojuma kvalitātes saglabāšanu vai uzlabošanu, pamatojoties uz personāla profesionalitāti, pieredzi, efektīvu finanšu līdzekļu izlietojumu, sekmējot uz individuālām vajadzībām vērstu sociālās aprūpes pakalpojuma pieejamību;
2. nodrošināt klientu sadzīves apstākļu uzlabošanu, “māju” sajūtai pietuvinātas vides veidošanu un pievilcīgas dzīves telpas gan iekštelpās, gan teritorijā radīšanu;
3. nodrošināt Kapitālsabiedrības infrastruktūras racionālu izmantošana un uzturēšanu, atjaunojot un modernizējot pakalpojumu sniegšanai atbilstošu infrastruktūru, tai skaitā tehnoloģiju bāzi;
4. nodrošināt Pašvaldības iedzīvotājiem pakalpojumus, kuru cena atbilst ekonomiski pamatotām izmaksām;
5. nodrošināt pozitīvu publisko tēlu, veicinot efektīvu un skaidrojošu komunikāciju ar pakalpojumu saņēmējiem un viņu tuviniekiem;
6. pilnveidot Kapitālsabiedrības tīmekļa vietni.

Kapitālsabiedrības valdei, izstrādājot vidēja termiņa darbības stratēģiju, virzīties uz noteikto nefinanšu mērķu sasniegšanu, definējot to ietvaros veicamo darbību plānotos rezultatīvos rādītājus un sasniedzamo vērtību.

1. Citi no nozaru politikas dokumentiem uz kapitālsabiedrību attiecināmie horizontālo politiku mērķi (vides, ilgtspējas, korporatīvās pārvaldības, sociālās atbildības, pētniecības, attīstības u.tml.)

Ilgtspēja un inovācijas

Ņemt vērā tiesību aktos vai plānošanas dokumentos noteiktās prasības vai izvirzītos mērķus, kas skar sociālās aprūpes pakalpojumu.

Korporatīvā pārvaldība un sociālā atbildība

Kapitālsabiedrībai valdei savā darbībā jāievēro un jānodrošina kapitālsabiedrības darbības atbilstība Publiskas personas kapitāla daļu un kapitālsabiedrību pārvaldības likumam un citiem normatīvajiem aktiem, kā arī Limbažu novada pašvaldības kapitālsabiedrību un kapitāla daļu pārvaldības noteikumiem, kas apstiprināti ar Limbažu novada pašvaldības domes 25.08.2022. sēdes lēmumu Nr.864 (protokols Nr.12, 70.).

Turpināt īstenot atbildīga darba devēja politiku, kā arī nodrošināt darbaspēka aizvietojamību.

Kapitālsabiedrībai jāizstrādā jaunas un regulāri jāpārskata esošās uzņēmuma politikas (korupcijas un interešu konflikta riska novēršanas politika, atalgojuma un darbinieku atlases politika, iepirkumu organizēšanas politika), kā arī iekšējie normatīvie akti (tajā skaitā, bet neaprobežojoties tikai ar minēto – risku pārvaldības, iekšējās kontroles vides un atbilstības sistēma, noziedzīgi iegūtu līdzekļu legalizācijas un terorisma finansēšanas novēršanas iekšējā kontroles sistēma, fizisko personu datu apstrādes noteikumi). Kapitālsabiedrībai pastāvīgi jārūpējas par reputācijas jautājumiem.

Informācijas publiskošana

Valdei jānodrošina informācijas publiskošana Kapitālsabiedrības tīmekļa vietnē atbilstoši Publiskas personas kapitāla daļu un kapitālsabiedrību pārvaldības likumā noteiktajam.

1. <https://www.limbazunovads.lv/lv/media/20399/download>, 25. lpp. [↑](#footnote-ref-1)
2. Satversmes tiesas 2008. gada 29. decembra sprieduma lietā Nr. 2008-37-03 11.2. un 12.1.3. punkts. Attiecināts uz veselības aprūpes pakalpojumu pieejamību, taču, ņemot vērā to sociālo raksturu, tulkojams paplašināti arī attiecībā uz sociālo palīdzību, aprūpi. Sasaucas ar Latvijas Republikas Veselības inspekcijas un Latvijas Republikas Labklājības ministrijas integrētajā 2020. gada tematiskajā pārbaudē “Par sociālās aprūpes institūcijās klientiem nodrošinātās aprūpes kvalitāti” konstatēto sociālās aprūpes un veselības aprūpes integrēto dabu. [↑](#footnote-ref-2)